# Augant žmonių populiacijai kiaušinių suvartojimas pasaulyje didėja

Prognozuojama, kad 2019 m. kiaušinių suvartojimas JAV turėtų sudaryti 280 vnt. vienam gyventojui ir tai būtų didžiausias kiekis per pastaruosius dešimt metų. JAV žemės ūkio departamento (USDA) skaičiavimais, 2019 m. JAV bus suvartota 95,422 mln. vnt., o 2020 m. – 104,628 mln. vnt. kiaušinių. 2018 m. vidutinė mažmeninė kiaušinių kaina JAV sudarė 1,33 USD (1,19 EUR) už 10 vnt. ir buvo 41,8 proc. mažesnė nei 2015 m. Tačiau, nepaisant žemesnių kainų, dauguma vartotojų linkę valgyti kiaušinius dukart per savaitę, bet ne kasdien. Manoma, kad verslas turėtų atkreipti visuomenės dėmesį į daugiau baltymų turinčios dietos pranašumus.

Populiarėjant kiaušiniams, kaip vertingam baltymų šaltiniui, prognozuojama, kad kiaušinių suvartojimas kitose pasaulio šalyse turėtų didėti. Europos Komisija prognozuoja, kad, nors 2006–2018 m. laikotarpiu kiaušinių suvartojimas ES sumažėjo 0,1 proc., tačiau 2018–2030 m. turėtų padidėti vidutiniškai 0,7 proc. Pavyzdžiui, Ispanijoje kiaušinių suvartojimas išaugo nuo 56 tūkst. t (2013 m.) iki 5 mln. t (2018 m.), neįskaitant ekologiškų kiaušinių. Vokietijoje kiaušinių suvartojimas augo lėčiau, tačiau skaičiuojama, kad 2019 m. vienas gyventojas turėtų suvartoti vidutiniškai 14,5 kg kiaušinių per metus, t. y. 1,8 kg arba 14,2 proc. daugiau nei 2018 m.

Kinijoje, kuri yra didžiausia pagal kiaušinių gavybą, 2018 m. kiaušinių suvartojimas siekė 10,8 kg vienam gyventojui ir buvo mažesnis nei 2017 m.

Lietuvos statistikos departamento duomenimis, 2018 m. vienas mūsų šalies gyventojas per metus suvartojo vidutiniškai 285 vnt. (apie 16,5 kg) kiaušinių – 22,3 proc. daugiau nei 2017 m. Didesnį kiaušinių suvartojimą galėjo nulemti ir sumažėjusios kainos. 2018 m. vidutinė (L ir M kat.) mažmeninė kaina sudarė 1,46 EUR/10 vnt. ir buvo 21,9 proc. mažesnė nei 2017 m. Tikėtina, kad artimiausiais metais kiaušinių suvartojimas augs lėčiau.

WattAgNet, SD
Parengė: A. Kairytė, tel. (8 37) 39 78 02